
Comisia pentru drepturile omului, culte 

şi problemele minorităţilor naţionale 



Către



Comisia juridică, de disciplină şi imunităţi



Către



Comisia pentru apărare, ordine publică şi siguranţă naţională

AVIZ

asupra propunerii lelgislative privind accesul la dosarele întocmite 

- până la 24 februarie 1992 -  de către fostele organe de securitate



În conformitate cu prevederile art.86 din Regulamentul Camerei Deputaţilor, cu adresa nr.39 din 15 aprilie 1997, Comisia pentru drepturile omului, culte şi problemele minorităţilor naţionale a fost sesizată cu dezbaterea şi avizarea propunerii legislative privind accesul la dosarele întocmite - până la 24 februarie 1992 - de către fostele organe de securitate, iniţiată de domnii deputaţi Adrian Tudor Moroianu-Geamăn, Liviu Gheorghe Negoiţă şi Didi Spiridon.



Comisia, în şedinţa din data de 21 mai 1997, a continuat examinarea acestei propuneri legislative. Supusă la vot, ea nu a primit aviz favorabil, dar nici nu a fost respinsă, deoarece rezultatul votului  a fost indecis: 5 voturi pentru, 2 voturi împotrivă şi 3 abţineri.



În cadrul dezbaterilor ce au avut loc în legătură cu această propunere legislativă mai mulţi membri ai comisiei s-au pronunţat în favoarea adoptării ei având în vedere necesitatea respectării dreptului de acces al cetăţenilor la informaţie şi la dosarele întocmite de organele fostei Securităţi care au pus, în mod dramatic, problema dreptului la propria imagine, iar nu la una confecţionată arbitrar de fosta Securitate. În context, s-a relevat şi necesitatea de a cunoaşte dacă persoanele ce îndeplinesc funcţii publice importante au avut sau nu legături cu organele fostei Securităţi.



Totodată, în cadrul dezbaterilor din comisie au fost formulate o serie de obiecţiuni privind conţinutul propunerii legislative, care se întind de la insuficienta ei conturare conceputală până la numeroase aspecte concrete de elaborare a acesteia. S-a subliniat faptul că ea prezintă numeroase omisiuni sau dispoziţii insuficient precizate cu privire la modalităţile de realizare a accesului la dosarele fostelor organe de securitate, ceea ce poate avea consecinţe negative asupra eficienţei regelementărilor propuse şi aplicării  lor în practică, fapt ce ar putea duce la unele abuzuri şi manipulări.



Astfel, propunerea legislativă nu reglementează corespunzător modalităţile de predare-preluare şi gestionare în deplină siguranţă a dosarelor fostelor organe de securitate pentru a se preîntâmpina orice posibilitate de sustragere şi intervenţie în aceste documente. De asemenea, sunt reglementate extrem de sumar obligaţiile şi răspunderile personalului specializat din cadrul Institutului Român pentru Studierea Arhivelor Securităţii (IRSAS) şi a structurilor sale judeţene pentru asigurarea confidenţialităţii informaţiilor şi, în general, pentru corecta folosire a acestor documente.



Având în vedere că administrarea dosarelor respective implică probleme de arhivare, propunerea legislativă nu cuprinde reglementări bine articulate privind păstrarea, circuitul şi accesul la aceste dosare, ca şi cele referitoare la aspectele de prelucrare arhivistică a lor. În acest sens, propunerea legislativă ar trebui, pe de o parte,  corelată cu dispoziţiile Legii nr.16/1996 privind arhivele naţionale, iar pe de altă parte să conţină o serie de elemente specifice numai ei.



În consecinţă, membrii comisiei au considerat că  o lege insuficient de bine elaborată în acest domeniu poate genera efecte de natură a anihila însuşi scopul pentru care ea a fost promovată.

PREŞEDINTE, 

Marţian Dan 

